### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Motivation:

Ifølge Verdenssundhedsorganisationen WHO kan trafikstøj medføre gener og helbredseffekter som kommunikationsbesvær, hovedpine, søvnbesvær, stress, forøget blodtryk, forøget risiko for hjertesygdomme og hormonelle påvirkninger. Støj kan ligeledes påvirke ydeevnen og påvirke børns indlæring og motivation.

Især støj om natten vurderes som skadelig, da støj om natten kan gøre det vanskeligere at falde i søvn, give dårligere søvnkvalitet, forstyrre søvnen og medføre for tidlig vækning.

Støjkortlægningen i forbindelse med Støjhandlingsplan 2018 viser, at ca. 48.000 boliger, svarende til ca. 30% af boligerne i kommunen, har et støjniveau på en eller flere facader, der overstiger den vejledende grænseværdi for støjpåvirkning af boliger på 58 dB. Størstedelen af de berørte boliger er beliggende ved de større veje, såsom [adresse], indfaldsvejene og de større trafikveje.

De mest effektive virkemidler, når man vurderer effekt i forhold til omkostning, er støjreducerende belægninger. Den største effekt opnås dog ved støjafskærmning.

Det foreslås, at den nuværende praksis med at bruge støjreducerende belægninger i forbindelse med den løbende vedligeholdelse af vejene videreføres.

Med hensyn til støjafskærmning er der i dag over 40 km eksisterende støjafskærmning i form af jordvolde og værn langs de større trafikveje. En del af disse står over for at skulle vedligeholdes eller udskiftes i løbet af de kommende år. En indledende kortlægning viser, at der er mulighed for at forbedre støj-forholdene på flere strækninger ved etablering af ny støjafskærmning.

Beslutning & Finansiering:

- At der afsættes et opstartsbeløb til etablering af nye støjskærme ved ti udpegede lokaliteter. Etablering skal ske på baggrund af en prioritering i forhold til effekt/pris, idet de afsatte midler ikke forventes at kunne dække alle udgifter til de ti projekter.

- At der derefter afsættes en pulje til årligt til opsætning af nye skærme samt vedligeholdelse af eksisterende støjskærme.

- At der afsættes midler til en kortlægning af eksisterende støjafskærmninger i kommunen og deres tilstand

I alt er ønsket at der afsættes 10. mio. kr. til denne forstærkede indsats mod støj..